ມີເດຍລາວແຂວງ ຫຼວງນ້ຳທາ ຂ່າວ: ສົມພອນ ຂຸນດາວົງ ວັນທີ 11 ມີນາ 2021 ຢູ່ທີ່ສະໂມສອນແຂວງຫຼວງນໍ້າທາ ກະຊວງການເງິນໄດ້ຈັດກອງປະຊຸມເຜີຍແຜ່ກົດໝາຍ ວ່າດ້ວຍພາສີ (ສະບັບປັບປຸ່ງ) ສະບັບເລກທີ 81/ສພຊ ແລະ ນິຕິກໍາທີ່ກ່ຽວຂ້ອງ, ໂດຍການໃຫ້ກຽດເປັນປະທານຮ່ວມ ຂອງ ທ່ານ ປອ. ບຸນເຫຼືອ ສິໄຊວໍຣະວົງ ຮອງລັດຖະມົນຕີກະຊວງການເງິນ ແລະ ທ່ານ ຈັນທອງ ແກ້ວປະເສີດ ຮອງເລຂາພັກແຂວງ ຮອງເຈົ້າແຂວງໆຫຼວງນໍ້າທາ ຜູ້ຊີ້ນຳວຽກງານພັກ-ພະນັກງານ ມີສະມາຊິກສະພາແຫ່ງຊາດ, ສະມາຊິກສະພາປະຊາຊົນແຂວງ, ຫ້ອງວ່າການແຂວງ, ຕາງໜ້າຈາກ ພາກລັດ ແລະ ພາກທຸລະກິດ ທີ່ມາຈາກ 4 ແຂວງພາກເໜຶອ ຄື: ແຂວງບໍ່ແກ້ວ, ຜົ້ງສາລີ, ອຸດົມໄຊ ແລະ ແຂວງຫຼວງນໍ້າທາ ຕະຫຼອດຮອດພະນັກງານ-ລັດຖະກອນເຂົ້າຮ່ວມ.
ທ່ານ ຄຳມິດ ໄຊອາສາ ຮອງຫົວໜ້າກົມພາສີ ຄະນະຮັບຜິດຊອບເຜີຍແຜ່ກົດໝາຍ ແລະ ຄະນະວິຊາການ ໄດ້ໃຫ້ຮູ້ກ່ຽວກັບຄວາມເປັນມາ, ເຫດຜົນ, ຄວາມຈໍາເປັນ ໃນການປັບປຸງກົດໝາຍໃນຄັ້ງນີ້ ແລະ ເນື້ອໃນຕົ້ນຕໍ ທີ່ໄດ້ມີການປັບປຸງ ແລະ ເພີ່ມເຂົ້າໃໝ່ ເພື່ອແກ້ໄຂບັນຫາ ທີ່ພາໃຫ້ເກີດສິ່ງອຸດຕັນໃນການດຳເນີນທຸລະກິດຢູ່ ສປປ ລາວ ແລະ ສີ່ງກີດຂວາງ ໃນການຄຸ້ມຄອງວຽກງານພາສີ ເປັນຕົ້ນ ການເຊື່ອມໂຍງ-ເຊື່ອມຈອດກັບສາກົນ, ການອຳນວຍຄວາມສະດວກທາງດ້ານພາສີ ແລະ ການຄ້າ, ຂັ້ນຕອນຂອງການນໍາເຂົ້າ-ສົ່ງອອກ, ການບໍລິການເປັນທາງຜ່ານ, ລະບົບສາງ, ການຄຸ້ມຄອງສາງ ແລະ ເຂດປອດພາສີ, ການແກ້ໄຂການລັກລອບຫຼົບຫຼີກພາສີ, ການຍົກເວັ້ນ, ການງົດເກັບພາສີ, ໂຄງປະກອບການຈັດຕັ້ງ ແລະ ພາລະບົດບາດຂອງລັດຖະການພາສີ, ມາດຕະການຕ່າງໆ ແລະ ເນື້ອໃນອື່ນ ທີ່ຕິດພັນກັບການຄຸ້ມຄອງວຽກງານພາສີ, ເນື້ອໃນຕົ້ນຕໍ ທີ່ມີການປັບປຸງ ແລະ ເພີ່ມເຂົ້າໃໝ່ໃນກົດໝາຍວ່າດ້ວຍພາສີ ສະບັບປັບປຸງໃໝ່ນີ້ ມີທັງໝົດ 17 ພາກ, 28 ໝວດ ແລະ 180 ມາດຕາ ໃນນັ້ນພາກທີ່ກຳນົດເຂົ້າໃໝ່ 5 ພາກ, ປັບປຸງ 4 ພາກ, ຮັກສາເດີມ 8 ພາກ; ໝວດໃໝ່ 10 ໝວດ, ປັບປຸງ 6 ໝວດ, ຮັກສາເດີມ 12 ໝວດ; ມາດຕາເພີ່ມເຂົ້າໃໝ່ 65 ມາດຕາ, ປັບປຸງ 86 ມາດຕາ, ຮັກສາໄວ້ຄືເກົ່າ 29 ມາດຕາ ໃນນີ້ລວມມີ ການປັບປຸງທາງດ້ານວຽກງານວິຊາການ ແລະ ຄວາມສອດຄ່ອງກັບຫຼັກການສາກົນ, ການປັບປຸງທາງດ້ານການຈັດຕັ້ງ ແລະ ຄວາມຮັບຜິດຊອບ ຂອງລັດຖະການພາສີ ແລະ ການປັບປຸງວຽກງານນະໂຍບາຍລວມຂອງລັດຖະບານ ກ່ຽວກັບ ການຍົກເວັ້ນ, ການງົດເກັບພາສີ.